RÅDETS RESOLUTION af 24. juli 1997 om læger, der flytter til et andet land inden for Fællesskabet (97/C 241/01)

RÅDET FOR DEN EUROPÆISKE UNION -

som henviser til traktaten om oprettelse af Det Europæiske Fællesskab,

(1) som tager i betragtning, at Fællesskabets virke tager sigte på at fjerne hindringerne for den frie bevægelighed for personer og tjenesteydelser, herunder hindringerne for læger og for udveksling af deres tjenesteydelser;

(2) som tager i betragtning, at Fællesskabets virke også skal bidrage til opnåelse af et højt sundhedsbeskyttelsesniveau og til styrkelse af forbrugerbeskyttelsen;

(3) som henviser til Rådets direktiv 93/16/EØF af 5. april 1993 om fremme af den frie bevægelighed for læger og gensidig anerkendelse af deres eksamensbeviser, certifikater og andre kvalifikationsbeviser (1);

(4) som tager i betragtning, at direktiv 93/16/EØF indgår i aftalen om Det Europæiske Økonomiske Samarbejdsområde (2);

(5) som noterer sig konklusionerne af det symposium om »Quality of Medical Practice and Professional Misconduct in the European Union«, som blev afholdt i Amsterdam den 20. januar 1997 i forbindelse med det nederlandske formandskab;

(6) som konstaterer, at der har været tilfælde, hvor læger, der er blevet disciplinært eller strafferetligt dømt eller på anden måde idømt sanktioner i en medlemsstat på grund af lægefejl og/eller lægesvigt, eller som er blevet suspenderet i en medlemsstat, indtil de retlige procedurer er gennemført, alligevel uhindret har fortsat med at udøve deres erhverv i en anden medlemsstat;

(7) som tager i betragtning, at dette kan have skadelige følger for folkesundheden;

(8) som tager i betragtning, at patientens ret til korrekt behandling også kan blive anfægtet, når læger, hvis lægelige virke på anden måde er blevet begrænset af de kompetente myndigheder i en medlemsstat, uhindret kan fortsætte med at udøve deres erhverv i en anden medlemsstat;

(9) som tager i betragtning, at ifølge artikel 12, stk. 1, i direktiv 93/16/EØF skal den medlemsstat, der er hjemland eller seneste opholdsland, meddele værtsmedlemsstaten de nødvendige oplysninger om faglige eller administrative foranstaltninger eller sanktioner, der er truffet over for den pågældende, samt de strafferetlige sanktioner, der vedrører udøvelsen af erhvervet i den medlemsstat, der er hjemland eller seneste opholdsland;

(10) som tager i betragtning, at det med henblik på beskyttelse imod lægefejl og/eller lægesvigt er af afgørende betydning, at de kompetente myndigheder i værtslandet står i nær kontakt med de kompetente myndigheder i lægens hjemland eller seneste opholdsland og omvendt;

(11) som tager i betragtning, at ifølge artikel 43 i direktiv 93/16/EØF skal Kommissionen i tilfælde, hvor der ved anvendelsen af dette direktiv skulle opstå større vanskeligheder for en medlemsstat på særlige områder, undersøge disse vanskeligheder sammen med denne stat og indhente udtalelse fra det udvalg af højtstående embedsmænd inden for sundhedsvæsenet, der er nedsat ved afgørelse 75/365/EØF (3);

(12) som tager i betragtning, at der i princippet allerede er opstået eller kan opstå vanskeligheder for alle medlemsstater på det område, der er omhandlet i denne resolution -

ANMODER KOMMISSIONEN OM:

- fortsat at undersøge medlemsstaternes anvendelse af de bestemmelser i direktiv 93/16/EØF, som skal lette den faktiske udøvelse af retten til etablering og fri udveksling af tjenesteydelser i forbindelse med virksomhed som læge,

- i den forbindelse at overveje, om det er nødvendigt i kapitel VI i direktiv 93/16/EØF at tilpasse bestemmelserne om fri udveksling af tjenesteydelser til bestemmelserne om retten til etablering,

- at undersøge mulighederne for at forbedre udvekslingen af oplysninger i henhold til direktiv 93/16/EØF.

(1) EFT nr. L 165 af 7. 7. 1993, s. 1. Direktivet er ændret ved tiltrædelsesakten af 1994.

(2) EFT nr. L 1 af 3. 1. 1994, s. 1.

(3) EFT nr. L 167 af 30. 6. 1975, s. 19. Afgørelsen er senest ændret ved afgørelse 80/157/EØF (EFT nr. L 33 af 11. 2. 1980, s. 15).